DA Den Europæiske Unions Tidende C 76/28

Offentliggørelse af en ansøgning om ændring i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

(2008/C 76/06)

Denne offentliggørelse giver ret til at gøre indsigelse mod ændringsanmodningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for denne offentliggørelse.

ANSØGNING OM ÆNDRING

RÅDETS FORORDNING (EF) Nr. 510/2006

Anmodning om ændring i henhold til artikel 9

»SCOTTISH FARMED SALMON«

EF-Nr.: UK/PGI/105/0141/25.05.2006

BOB ( ) BGB ( X )

Ændring(er), der anmodes om

Rubrik(ker) i specifikationen:

Produktets betegnelse Beskrivelse Geografisk område Bevis for oprindelse Produktionsmetode Tilknytning Mærkning Krav i nationale bestemmelser

Ændring(er):

Beskrivelse: Formålet med ændringsanmodningen er at inkorporere økologisk opdrættet skotsk laks (»Scottish Farmed Salmon«) i den registrerede oprindelsesbetegnelse. Beskrivelsens nuværende ordlyd er ændret med henblik herpå.

Produktionsmetode: Afsnittet om produktionsmetoden i varebeskrivelsen er blevet udvidet til at omfatte oplysninger om produktionsmetoden for økologisk opdrættet skotsk laks.

Produktionsmetoden for Organic Scottish Farmed Salmon er underlagt reglerne i Rådets forordning (EF) nr. 834/2007 (2) om økologisk produktion, særlig artikel 15, der omhandler produktionsregler for akvakulturdyr.

ENHEDSDOKUMENT

RÅDETS FORORDNING (EF) Nr. 510/2006

»SCOTTISH FARMED SALMON«

EF-Nr.: UK/PGI/105/0141/25.05.2006

BOB ( ) BGB ( X )

Dette enhedsdokument indeholder de vigtigste oplysninger fra varespecifikationen og tjener til information.

1. Navn

»Scottish Farmed Salmon«

2. Medlemsstat eller tredjeland

Det Forenede Kongerige

3. Beskrivelse af landbrugsproduktet eller fødevaren

3.1. Produktets art

Kategori 1.7 — Fisk, bløddyr, skaldyr, ferske, og produkter på basis heraf.

3.2. Beskrivelse af produktet med betegnelsen i punkt 1

Scottish Farmed Salmon (skotsk opdrættet laks) skal have de kendetegn, der er typiske for arten Salmo Salar (atlanterhavslaks). Laksen har en ensartet form, og set fra siden skal den have en afrundet bug. Dens bugvægsmuskulatur bør ikke vise nævneværdige tegn på sammenfald, efter at indvoldene er taget ud. Skotsk opdrættet laks er sølvfarvet med et iriserende skær. Kødets pigmentering skal have en minimumsintensitet på 26 på Roche-farveskalaen.

Laksen er fast med en fibrøs, blød og ensartet struktur, og den har en konsistent smag takket været dens hurtige nedkøling efter høsten.

Beskrivelsen af Organic Scottish Farmed Salmon (økologisk opdrættet laks) er som ovenstående bortset fra, at den økologiske laks ikke skal have nogen minimumsfarveintensitet efter Roche-farveskalaen.

3.3. Råvarer (kun for forarbejdede produkter)

—

3.4. Foder (kun for produkter af animalsk oprindelse)

Laksene fodres med en foderblanding bestående af fiskemel og fiskeolie, der giver dem alle de nødvendige næringsstoffer.

De økologisk opdrættede laks fodres med en foderblanding bestående af forarbejdede fiskebiprodukter, fiskemel og fiskeolie. Disse foderingredienser er certificeret som bæredygtige af diverse organer, som f.eks. Marine Stewardship Council (MSC). Foderblandingen omfatter desuden certificerede økologiske produkter af landbrugsoprindelse.

3.5. Specifikke etaper af produktionen, som skal finde sted i det afgrænsede geografiske område

Produktionsprocessen (for både traditionelt opdrættet og økologisk opdrættet laks) kan deles op i tre etaper, som hver især skal finde sted i det afgrænsede geografiske område. Den første etape er opdræt af fiskene fra æg til smoltstadiet, hvilket foregår i ferskvandsmiljø. På smoltstadiet overføres fiskene til bure i saltvand eller bassiner i bugter og vige omkring den skotske kyst, hvor de lever i en periode på 1-2 år, eller hvis der er tale om økologisk opdrættet skotsk laks, 1-2,5 år. De traditionelt opdrættede laks fodres med en foderblanding bestående af fiskemel og fiskeolie, der giver dem alle de nødvendige næringsstoffer. Foderblandingen til de økologisk opdrættede laks består af certificeret bæredygtige ingredienser (forarbejdede fiskebiprodukter, fiskemel og fiskeolie) og certificerede økologiske produkter af landbrugsoprindelse.

I sidste etape høstes laksene på en human måde, der sikrer hurtig bedøvelse og blodudtømmelse. Dette er en garanti for hygiejne og kød af høj kvalitet. Hurtigst muligt herefter renses fiskene, indvoldene tages ud, og de nedkøles til en pakningstemperatur på 0-2 °C. Ved denne temperatur pakkes de i kasser/beholdere, der er egnede til madvarer, og som beskytter produktet under håndtering, opbevaring og transport. Produktet opbevares og distribueres til forbrugerne efter strenge hygiejnebetingelser, herunder kontrolleret temperatur på 0-2 °C.

Uafhængig og streng kontrol garanterer kvaliteten af både traditionelt opdrættet og økologisk opdrættet skotsk laks. Der foretages jævnligt grundig og uanmeldt kontrol på brugene og pakkerierne.

3.6. Særlige regler vedrørende udskæring, rivning eller emballering osv.

—

3.7. Specifikke mærkningsregler

Betegnelsen »Scottish Farmed Salmon« må bruges på hele sortimentet af Scottish Farmed Salmon-produkter, herunder tilberedninger og færdigretter, laksemousse og laksepaté, idet fremstillingsstedet skal angives på etiketten (sammen med en henvisning til fremstillingsmetoden).

For at undgå enhver form for diskrimination mod Scottish Wild Salmon-produkter erklærer ansøgerne, at den fortsatte benyttelse af betegnelserne »Scottish Smoked Wild Salmon« og/eller enhver anden kombination af betegnelserne »Scottish« og »Salmon« i forbindelse med vildlaks på ingen måde berøres, forudsat at vildlaksene er fanget i Skotland, og at disse betegnelser benyttes i mærkningen på en sådan måde, at forbrugerne ikke vildledes med hensyn til den beskyttede geografiske betegnelse.

4. Præcis afgrænsning af det geografiske område

Den skotske vestkyst, de vestlige øer, Orkneyøerne og Shetlandsøerne.

5. Tilknytning til det geografiske område

De omtalte områder udgør et unikt miljø, der bidrager til den karakteristiske kvalitet af både traditionelt og økologisk opdrættet skotsk laks.

5.1. Det geografiske områdes egenart

Det rene kystvand og de beskyttede bugter udgør det ideelle miljø for lakseopdræt. Dette miljø er karakteriseret ved kraftig vandindstrømning i bugter og vige, som giver stærke strømme og hyppig vandudskiftning. De minimale udsving i vandtemperaturen i løbet af året betyder, at fisken kan opdrættes i stabile omgivelser.

Skotske biologer har i mere end 150 år forsøgt at få indflydelse på vildlaksens æglægning. De første forsøg på at udruge og udklække lakseæg blev gjort i 1838, og i 1890 var der i alt 18 klækkerier i Skotland. Derfra og frem til 1960'erne blev denne viden og disse gydefærdigheder videreudviklet, og produktionen af skotsk laks blev således indledt i 1969 med etableringen af det første dambrug i Loch Ailort i Inverness-shire.

I slutningen af 1970'erne og begyndelsen af 1980'erne, hvor man efterhånden havde et godt erfaringsgrundlag og bedre finansielle ressourcer, begyndte lakseproduktionen at vokse hurtigere, og der kom flere nye virksomheder til. Produktionen steg hastigt. Mens der i 1980 kun blev produceret 600 tons, steg produktionen til 32 500 tons i 1990 og til 115 000 tons i 1998. Samtidig med denne hurtige udvidelse af produktionen steg antallet af arbejdspladser i de afsidesliggende kommuner i Scottish Highlands and Islands. I dag er der 4 000 mennesker direkte involveret i produktionen af skotsk opdrættet laks.

Rent kystvand og beskyttede bugter er det ideelle miljø for de skotske dambrug, mens avancerede dambrugsteknikker har sikret de bedste betingelser for hver eneste laks.

5.2. Produktets egenart

Scottish Farmed Salmon har en ensartet form og en særlig fast kødstruktur. Fisken har en konsistent smag uden for store fedtaflejringer.

En stor del af den succes, som denne industri har oplevet, kan henføres til dens evne til at markedsføre sig selv og imødekomme de nye handels- og forbrugerkrav. Den vægt, der er blevet lagt på laksens høje kvalitet, har været afgørende for denne udvikling. Kvalitet er i særdeleshed blevet et slagord hos producenterne af skotsk opdrættet laks, som aldrig er gået på kompromis med kvaliteten. Et bevis derpå er Label Rouge-mærket, som skotsk opdrættet laks har ret til at bære.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

De omtalte områder udgør et unikt miljø, hvor den skotske laks kan udvikle sine særlige kendetegn. Der er især tale om:

— Kraftig vandindstrømning i bugter og vige med deraf følgende stærke strømme, som sikrer, at fiskene konstant svømmer. Dette giver kødet den særlige faste struktur og forhindrer for stor fedtaflejring.

— Hyppig vandudveksling sikrer en god iltforsyning, som forhøjer laksens stofskifte og har en gunstig indvirkning på fiskens størrelse og vægt.

— Kvaliteten af det nordatlantiske havvand betyder, at laksen vokser jævnt og ensartet.

— De små udsving i vandtemperaturen i løbet af året betyder, at fisken kan opdrættes i stabile omgivelser, som resulterer i en ensartet og konsistent smag og struktur uden harskhed.

Det er derfor med rette, at Scottish Farmed Salmon fortsat er højt anset hos de bedste kokke, madskribenter og kvalitetsbevidste kunder verden over. Forbrugerundersøgelser viser, at den skotske laks har fået anseelse for sin kvalitet, konsistens og smag.

Henvisning til offentliggørelsen af varespecifikationen

(Artikel 5, stk. 7, i forordning (EF) nr. 510/2006)

http://www.defra.gov.uk/foodrin/foodname/pfn/products/documents/scottish-salmon-pgi.pdf

(1) EUT L 93 af 31.3.2006, s. 12.

(2) EUT L 189 af 20.7.2007, s. 1.